ธนาคารทิสโก้

ธนาคารทิสโก้ จำกัด (มหาชน) (TISCO Bank Public Company Limited) TISCO เป็นธนาคารในประเทศไทย  ซึ่งก่อตั้งขึ้นเมื่อ วันที่ 30 พฤษภาคม พ.ศ. 2512 โดยในขณะนั้นใช้ชื่อว่า บริษัท ค้าหลักทรัพย์และลงทุน จำกัด และ บริษัท เงินทุนหลักทรัพย์ ทิสโก้ จำกัด (มหาชน) ต่อมาได้แปรสภาพเป็นบริษัทเงินทุน จึงเปลี่ยนชื่อเป็น บริษัท เงินทุน ทิสโก้ จำกัด (มหาชน) จนกระทั่งในปี พ.ศ. 2548 จึงแปรสภาพอีกครั้งเป็นธนาคารพาณิชย์อย่างเช่นที่เป็นอยู่ในปัจจุบัน และยังเป็นบริษัทในเครือของบริษัท ทิสโก้ไฟแนนเชียลกรุ๊ป จำกัด (มหาชน) อีกด้วย ปัจจุบัน (18 พฤษภาคม พ.ศ. 2565) นายปลิว มังกรกนก เป็น ประธานคณะกรรมการ นายศักดิ์ชัย พีชะพัฒน์ เป็น ประธานเจ้าหน้าที่บริหาร นาย เมธา ปิงสุทธิวงศ์ เป็น กรรมการผู้จัดการใหญ่ 

**ประวัติ**
ธนาคารทิสโก้ จำกัด (มหาชน) (TISCO Bank Public Company Limited) TISCO เป็นธนาคารในประเทศไทย ที่ได้รับอนุมัติจากกระทรวงการคลังให้ยกระดับจาก "บริษัทเงินทุนหลักทรัพย์ทิสโก้ จำกัด" เป็น "ธนาคารทิสโก้ จำกัด (มหาชน)" เพื่อประกอบธุรกิจธนาคารพาณิชย์เต็มรูปแบบในปี พ.ศ. 2548  โดยมีโครงสร้างและการดำเนินกลยุทธ์การแข่งขันที่แตกต่างจากธนาคารพาณิชย์ทั่วไป มุ่งเน้นการบริการทางการเงินอย่างผู้เชี่ยวชาญ มีการพัฒนาออกแบบผลิตภัณฑ์และบริการทางการเงินต่าง ๆ ที่สอดคล้องกับความต้องการของตลาดที่มีการเปลี่ยนแปลงตลอดเวลา โดยนำเสนอผลิตภัณฑ์และบริการที่ตอบสนองความต้องการของลูกค้าได้อย่างคล่องตัวเมื่อเทียบกับธนาคารพาณิชย์ทั่วไป ด้านการให้บริการ มีธุรกิจการให้กู้ยืมเงิน อาทิ สินเชื่อโครงการ สินเชื่อเพื่อการอุปโภคบริโภค สินเชื่อเช่าซื้อ บริการรับฝากเงิน ธนบดีธุรกิจ ตลอดจนบริการการวิจัยเพื่อการค้าและโครงการอุตสาหกรรมต่าง ๆ เป็นธุรกิจหลักที่ดำเนินการอยู่ภายใต้การกำหนดนโยบายธุรกิจและกำกับดุแลกิจการของบริษัท ทิสโก้ไฟแนนเชียลกรุ๊ป จำกัด (มหาชน) ซึ่งถือเป็นบริษัทแม่  
ตลอดระยะเวลาที่ผ่านมา ธนาคารทิสโก้มีการพัฒนาปรับปรุงคุณภาพผลิตภัณฑ์และบริการอย่างต่อเนื่อง เพื่อประโยชน์สูงสุดของลูกค้าทุกกลุ่ม รวมถึงการพัฒนาภาพลักษณ์ให้มีความทันสมัยสอดคล้องกับจุดยืน "สร้างโอกาสให้ชีวิต" ที่มุ่งสร้างโอกาสให้แก่ลูกค้าและทุกฝ่ายที่เกี่ยวข้อง โดยเพิ่มสัญลักษณ์รูป "วงแหวนแห่งโอกาส" ที่สื่อถึงคำว่าโอกาส (opportunity) บนตัวอักษร TISCO ซึ่งให้ความหมายเชิงบวกและเข้าใจง่าย โดยในปัจจุบันธนาคารทิสโก้เป็นที่รู้จักกันดีในฐานะผู้นำธุรกิจสินเชื่อรายย่อย สินเชื่อธุรกิจขนาดใหญ่ ธุรกิจวาณิชธนกิจ ธุรกิจจัดการกองทุน ธุรกิจธนบดี และธุรกิจนายหน้าซื้อขายหลักทรัพย์ ตลอดจนมีบทบาทโดดเด่นในการเข้าไปมีส่วนร่วมพัฒนาอุตสาหกรรมการเงิน โดยยึดหลักการกำกับดูและกิจการที่ดีมาอย่างต่อเนื่อง  

**ธุรกิจและบริการ**
ธนาคารทิสโก้มุ่งเน้นการสร้างมูลค่าให้กับกลุ่มลูกค้าทุกกลุ่ม ด้วยการนำเสนอผลิตภัณฑ์และบริการที่ดีที่สุด ขยายช่องทางในการเข้าถึงบริการ รวมทั้งการสร้างโอกาสทางธุรกิจใหม่ ๆ อย่างต่อเนี่อง เพื่อตอบสนองความต้องการและเพื่อส่งเสริมความสัมพันธ์ที่ดีกับลูกค้าในระยะยาว โดยมีการพัฒนาผลิตภัณฑ์รูปแบบใหม่ที่หลากหลาย ตอบสนองต่อครรลองชีวิต (lifestyle) ที่แตกต่างกัน และความต้องการของลูกค้าในแต่ละช่วงชีวิต อีกทั้งเพื่อให้สอดคล้องกับแนวทางการดำเนินธุรกิจแบบการรวมศูนย์ที่ลูกค้า (client centric) ทิสโก้ได้ปรับโครงสร้างทางธุรกิจและจัดแบ่งธุรกิจเพื่อให้บริการลูกค้า แบ่งเป็น 3 กลุ่มหลัก ดังนี้
1. กลุ่มลูกค้ารายย่อย จะให้บริการสินเชื่อแก่ลูกค้ารายย่อย มุ่งเน้นบริการสินเชื่อเช่าซื้อและสินเชื่อเพื่อการอุปโภคบริโภคเป็นหลัก ดำเนินการโดย ธนาคารทิสโก้, บริษัทไฮเวย์ และบริษัท ทิสโก้ โตเกียว ลีสซิ่ง บริการสินเชื่อหลักในพอร์ตสินเชื่อของทิสโก้ประกอบด้วย สินเชื่อเช่าซื้อ ทั้งรถยนต์ใหม่ รถยนต์มือสอง และรถจักรยานยนต์ รวมถึงสินเชื่อเพื่อการอุปโภคบริโภคที่ได้รับการพัฒนาเพื่อตอบสนองความต้องการของตลาด มีผลิตภัณฑ์เด่น คือ สินเชื่อจำนำทะเบียนรถยนต์ในชื่อ "ทิสโก้ ออโต้ แคช" ซึ่งมีจุดเด่น คือ สะดวก รวดเร็ว ไม่ต้องโอนเล่มทะเบียน โดยมีการขยายตัวอย่างต่อเนื่องในปัจจุบันผ่านสาขาทั่วประเทศ ภายใต้ชื่อ "สมหวัง" สำหรับผู้ประกอบการธุรกิจขนาดกลางและขนาดเล็กนั้น ทิสโก้ได้ให้บริการสินเชื่อในรูปแบบต่าง ๆ เช่น สินเชื่อธุรกิจเช่าซื้อและลีสซิ่ง สินเชื่อโครงการ และสินเชื่อเพื่อผู้แทนจำหน่ายรถยนต์ เป็นต้น นอกจากนี้ จากการรับโอนธุรกิจลูกค้ารายย่อยจากธนาคารสแตนดาร์ดชาร์เตอร์ด (ไทย) จำกัด (มหาชน) ทิสโก้ได้ให้บริการทางด้านการเงินเพิ่มเติม ได้แก่ บริการสินเชื่อบุคคลและสินเชื่อธุรกิจรายย่อยซึ่งดำเนินการโดยธนาคารทิสโก้ และบริการบัตรเครดิตซึ่งดำเนินการโดย บริษัท ออล-เวย์ส จำกัด   
2. กลุ่มลูกค้าบรรษัท ให้บริการสินเชื่อที่หลากหลายรวมทั้งบริการให้คำปรึกษาทางการเงิน แก่กลุ่มลูกค้าที่เป็นบริษัทหรือองค์กรตั้งแต่ขนาดกลางจนถึงขนาดใหญ่ อาทิ สินเชื่อโครงการ สินเชื่อแบบมีกำหนดระยะเวลาสำหรับบริษัทขนาดใหญ่ และบริการที่ปรึกษาทางการเงินการลงทุน   
3. กลุ่มลูกค้าธนบดีและจัดการกองทุน เป็นการบริการกลุ่มลูกค้าระดับสูง โดยมีเป้าหมายในการเป็นผู้ให้บริการที่ปรึกษาการลงทุนระดับแนวหน้า ที่ตอบโจทย์การบริหารความมั่งคั่งทั้งในแง่การออมและการลงทุนอย่างครบวงจร ภายใต้บริการ "ทิสโก้ เวลธ์" ซึ่งทิสโก้ได้นำเสนอบริการดังกล่าวในรูปแบบการให้บริการที่เรียกว่า "Open Architecture" ที่ให้บริการซื้อขายผลิตภัณฑ์กองทุน-ประกันจากหลากหลายค่ายให้แก่ลูกค้าในจุดเดียวอย่างเต็มรูปแบบ ทั้งผลิตภัณฑ์กองทุนรวม และผลิตภัณฑ์ประกันชีวิตและประกันสุขภาพ นอกจากนี้ยังมี ผลิตภัณฑ์เงินฝาก และหลักทรัพย์ ด้วยคุณภาพการบริการที่มีประสิทธิภาพ และความรู้ความเชี่ยวชาญในการให้คำปรึกษาทางการเงินที่โดดเด่นอันเป็นจุดแข็งของทิสโก้ จะสามารถมอบบริการระดับดีเยี่ยมและรักษาผลตอบแทนที่ดีในระยะยาวให้กับลูกค้า ผ่านบุคลากรมืออาชีพที่มีประสบการณ์ ด้วยความมุ่งมั่นอย่างต่อเนื่องที่จะเป็น "ผู้ให้บริการที่ปรึกษาการลงทุนระดับแนวหน้า" อย่างครบวงจร

**พัฒนาการสำคัญ**
พ.ศ. 2512 - ก่อตั้งเป็นบริษัทเงินทุนหลักทรัพย์แห่งแรกในประเทศไทย โดยมีธนาคารพาณิชย์ขนาดใหญ่ของสหรัฐอเมริกา (Bankers Trust New York) เป็นผู้ถือหุ้นใหญ่, ริเริ่มบริการ กองทุนสำรองเลี้ยงชีพ เป็นครั้งแรกในไทย, ริเริ่มพัฒนาตลาดเงิน ออกตราสาร TISCO Certificate รับฝากเงินระยะสั้นจากประชาชน
*พ.ศ. 2513 - ริเริ่มการคำนวณดัชนีราคาหุ้นทิสโก้ (TISCO Price Index) ดัชนีราคาหุ้นตัวแรกของประเทศไทย, ริเริ่มจัดทำรายงานข้อมูลหลักทรัพย์ (Stock Report) ริเริ่มสะสมงานศิลปะร่วมสมัย (TISCO Art Collection) ชิ้นแรก
*พ.ศ. 2514 - จัดตั้งศูนย์ข้อมูลเครดิต (Credit Reporting) 
*พ.ศ. 2515 - ริเริ่มหน่วยงานวิจัยธุรกิจโครงการพาณิชย์และอุตสาหกรรม เพื่อให้บริการข้อมูลประกอบการตัดสินใจลงทุนแก่ภาคธุรกิจต่างๆ.
*พ.ศ. 2516 - ริเริ่มให้บริการสินเชื่อเช่าซื้อรถยนต์แก่ลูกค้ารายย่อยเป็นครั้งแรกในประเทศไทย 
*พ.ศ. 2518 - ก่อตั้ง บริษัทหลักทรัพย์ ไทยค้า จำกัด เพื่อดำเนินธุรกิจด้านหลักทรัพย์โดยเฉพาะ ภายหลังเปลี่ยนชื่อเป็น "บริษัทหลักทรัพย์ ทิสโก้ จำกัด" / เป็นสมาชิกผู้ร่วมก่อตั้งตลาดหลักทรัพย์แห่งประเทศไทย 
*พ.ศ. 2520 - ริเริ่มให้บริการสินเชื่อโครงการขนาดใหญ่โดยมีสถาบันการเงินหลายแห่งเป็นผู้ให้กู้ร่วม (Syndicate Loan)  
*พ.ศ. 2521 - ก่อตั้ง บริษัท ไฮเวย์เครดิต เพื่อประกอบธุรกิจให้สินเชื่อเช่าซื้อรถจักรยานยนต์ 
*พ.ศ. 2524 - จัดนิทรรศการ TISCO Contemporary Art แสดงผลงานศิลปินไทยจำนวนมากที่สุดถึง 50 คน 
*พ.ศ. 2525 - ก่อตั้ง "มูลนิธิทิสโก้เพื่อการกุศล เพื่อดำเนินกิจกรรมสาธารณประโยชน์แก่สังคมอย่างเต็มเวลา 
*พ.ศ. 2526 - จดทะเบียนเป็นหลักทรัพย์ซื้อขายในตลาดหลักทรัพย์แห่งประเทศไทย โดยใช้ชื่อ "TISCO" 
*พ.ศ. 2531 - จัดทำหนังสือ "ภาพถ่ายฝีพระหัตถ์พระบาทสมเด็จพระเจ้าอยู่หัวฯ" ในโอกาสพิธี รัชมังคลาภิเษกและพระชนมายุ 60 พรรษา 
*พ.ศ.2532 - จัดทำหนังสือ "วัฎจักรการเงิน" ในโอกาสครบรอบ 20 ปี ของการดำเนินธุรกิจ 
*พ.ศ. 2535 - ก่อตั้ง "บริษัทหลักทรัพย์จัดการกองทุนรวม บริหารทุนไทย จำกัด" เพื่อประกอบธุรกิจจัดการกองทุนรวม ภายหลังเปลี่ยนชื่อเป็น บริษัทหลักทรัพย์จัดการกองทุน ทิสโก้ จำกัด/ ลงนามถ้อยแถลงเรื่องสิ่งแวดล้อมและการพัฒนาอย่างยั่งยืนของสหประชาชาติ (UNEP) ร่วมกับสถาบันการเงินกว่า 30 ประเทศ และริเริ่มกิจกรรมปลูกป่าถาวร 
*พ.ศ. 2536 - แปรสภาพเป็นบริษัทมหาชน ตั้งแต่วันที่ 11 พฤศจิกายน เป็นต้นไป มีชื่อเต็มว่า "บริษัทเงินทุนหลักทรัพย์ ทิสโก้ จำกัด (มหาชน)" 
*พ.ศ. 2539 - เป็นที่ปรึกษาในการระดมทุนด้วยวิธีแปลงสินทรัพย์เป็นทุน (Secuntisation) สำเร็จเป็นดีลแรกในเอเชีย /รับรางวัล Investment Bank of the Year ปีแรก จากนิตยสาร Asiamoney 
*พ.ศ. 2540 - ย้ายที่ทำการสำนักงานใหญ่มายังอาคารทิสโก้ทาวเวอร์ ถนนสาทรเหนือ  
*พ.ศ. 2543 - ริเริ่มบริการซื้อขายหลักทรัพย์ทางอินเตอร์เน็ตภายใต้ชื่อ TISCOeTrade / เป็นสถาบันการเงินแห่งแรกที่เริ่มกลับมามีกำไร รอดพ้นจากช่วงภาวะวิกฤตเศรษฐกิจที่ขณะนั้นมีธนาคารและสถาบันการเงินรวม 76 แห่ง ปิดกิจการ 
*พ.ศ. 2544 - ริเริ่มบริการจัดการกองทุนส่วนบุคคล (Private Fund) / รับรางวัลด้านบรรษัทภิบาลเป็นปีแรก 
*พ.ศ. 2547 - เป็นบริษัทเงินทุนแห่งแรกที่ได้รับอนุญาตให้ยกระดับเป็นธนาคารพาณิชย์เต็มรูปแบบจากกระทรวงการคลัง ตามแผนพัฒนาระบบสถาบันการเงินที่ธนาคารแห่งประเทศไทยประกาศใช้ในเดือนตุลาคม 2547 
*พ.ศ. 2548 - เริ่มประกอบธุรกิจธนาคารพาณิชย์ตั้งแต่วันที่ 1 กรกฎาคม ภายใต้ชื่อ ธนาคารทิสโก้ จำกัด (มหาชน) 
*พ.ศ. 2551 - ปรับโครงสร้างการถือหุ้นเป็นรูปแบบบริษัทโฮลดิ้งเป็นแห่งแรก โดยมี บริษัท ทิสโก้ไฟแนนเชียลกรุ๊ป จำกัด (มหาชน) เป็นบริษัทแม่ ถือหุ้นโดยตรงในบริษัทย่อยในกลุ่มทั้งหมด / ร่วมทุนกับผู้ถือหุ้นญี่ปุ่น ก่อตั้ง บริษัท ทิสโก้ โตเกียว ลีสซิ่ง จำกัด เพื่อให้บริการสินเชื่อลีสซิ่งแก่กลุ่มลูกค้านิติบุคคลญี่ปุ่นที่ดำเนินธุรกิจในประเทศไทย 
*พ.ศ. 2552 - เข้าซื้อกิจการบริษัท ไพรมัส ลีสซิ่ง จำกัด ซึ่งเป็นผู้ดำเนินธุรกิจให้สินเชื่อเช่าซื้อรถยนต์ในเครือฟอร์ด มาสด้า และวอลโว่ ซึ่งมีสินทรัพย์ประมาณ 7,000 ล้านบาท / ซื้อสินเชื่อเช่าซื้อรถยนต์จากบริษัท เจเนอรัล มอเตอร์ ออโต้คาร์ (ประเทศไทย) จำกัด (จีเอ็มเอซี) ซึ่งเป็นผู้ดำเนินธุรกิจให้สินเชื่อเช่าซื้อรถยนต์ในกลุ่มเจนเนอรัล มอเตอร์ส มูลค่ารวมประมาณ 1,750 ล้านบาท 
*พ.ศ. 2553 - ขยายธุรกิจสินเชื่อรายย่อย ภายใต้ บริษัท ทิสโก้ ลีสซิ่ง จำกัด เพื่อให้บริการสินเชื่อรถใช้แล้ว และ สินเชื่อจำนำทะเบียนรถยนต์ แก่ลูกค้าในเขตปริมณฑล และภูมิภาค /ก่อตั้ง บริษัท ศูนย์การเรียนรู้ทิสโก้ จำกัด เพื่อดำเนินการด้านการพัฒนาความสามารถและทักษะของบุคลากรในกลุ่มทิสโก้โดยเฉพาะ ให้สอดคล้องกับกลยุทธ์องค์กร 
*พ.ศ. 2554 - เปิดบริการ TISCO Wealth ให้คำปรึกษาการลงทุนแบบบริการเบ็ดเสร็จ ณ จุดเดียวแก่ลูกค้าที่มีพอร์ตลงทุน 5 ล้านบาทขึ้นไป / ก่อตั้งศูนย์วิเคราะห์เศษฐกิจและกลยุทธ์ (TISCO ESU) เพื่อให้บริการงานวิจัยและที่ปรึกษาทางด้านเศรษฐกิจในทุกมิติแก่ลูกค้า 
*พ.ศ. 2555 - ขยายช่องทางบริการ ผ่านสาขาธนาคารทิสโก้ และขยายธุรกิจไมโครไฟแนนซ์ ภายใต้ชื่อ "สมหวัง เงินสั่งได้" ดำเนินงานโดยบริษัทไฮเวย์ จำกัด ซึ่งเป็นบริษัทย่อย / ร่วมกับ กลุ่มธนาคารดอยซ์แบงก์ จัดตั้งบริษัทร่วมทุน บริษัทหลักทรัพย์ที่ปรึกษาการลงทุน ดอยซ์ ทิสโก้ เพื่อให้บริการด้านงานวิจัยและที่ปรึกษาลงทุนให้แก่ลูกค้าสถาบันทั้งในและต่างประเทศ 
*พ.ศ. 2556 - ปรับแผนบริหารเงินทุนรับธุรกิจเติบโต โดยเสนอผู้ถือหุ้นจ่ายปันผลและออกใบแสดงสิทธิจองซื้อหุ้นเพิ่มทุน (transferable subscription right) พัฒนาการสื่อสารแบรนด์ ปรับตราสัญลักษณ์ เพิ่มสัญลักษณ์วงกลมสีน้ำเงิน สื่อถึงการสร้างโอกาสให้ผู้เกี่ยวข้อง / ขยายบทบาทความรับผิดชอบต่อสังคม ด้วย โครงการให้ความรู้ทางการเงิน แก่เยาวชน ชุมชน และสาธารณชน (Social Financial Literacy) , ก่อตั้ง บริษัท ทิสโก้ อินชัวรันส์ โซลูชั่น จำกัด เพื่อขยายธุรกิจนายหน้าประกันภัย 
*พ.ศ. 2557 - เปิดบริการซื้อขายหลักทรัพย์ต่างประเทศ TISCO Global Trade เพื่อให้บริการแก่ลูกค้าที่ต้องการลงทุนในบริษัทชั้นนำทั่วโลก 
*พ.ศ. 2558 - บริษัท ทิสโก้ โตเกียว ลีสซิ่ง จำกัด ได้เข้าถือหุ้น 51% ในบริษัท บริษัท เอชทีซี ลีสซิ่ง จำกัด โดยบริษัทดังกล่าวได้ ให้บริการสินเชื่อเช่าซื้อ สำหรับเครื่องจักรก่อสร้างเฉพาะยี่ห้อฮิตาชิ และเข้าเป็นบริษัทร่วมในกลุ่มธุรกิจการเงิน 
*พ.ศ. 2559 - ธนาคารทิสโก้ จำกัด (มหาชน) และบริษัท ออล-เวย์ส จำกัด บริษัทย่อยในกลุ่มทิสโก้ ได้ลงนามในสัญญาซื้อขายธุรกิจ ลูกค้ารายย่อยของธนาคารสแตนดาร์ดชาร์เตอร์ด (ไทย) จำกัด (มหาชน) และได้รับโอนธุรกิจลูกค้ารายย่อยซึ่งครอบคลุมถึง สินเชื่อเพื่อที่อยู่อาศัย สินเชื่อส่วนบุคคล สินเชื่อธุรกิจรายย่อย บริการธนบดีธนกิจ (Wealth Management) บริการนายหน้า ประกันภัย (Bancassurance) เงินฝากรายย่อย รวมทั้ง สาขาธนาคารจำนวน 4 สาขา / กลุ่มทิสโก้ได้รับรางวัล "เกียรติบัตรด้านความยั่งยืน 2559" จากสถาบันไทยพัฒน์ 
*พ.ศ. 2560 - เปิดตัวบริการ "Open Architecture" บริการซื้อขายกองทุน-ประกัน จากหลากหลายค่ายเพื่อเพิ่มโอกาสในการเข้าถึงผลิตภัณฑ์คุณภาพให้แก่ลูกค้าในจุดเดียวอย่างครบวงจร  
*พ.ศ. 2561 - บรรลุข้อตกลงการโอนธุรกิจสินเชื่อส่วนบุคคลและธุรกิจบัตรเครดิต ที่รับโอนมาจากธนาคารสแตนดาร์ด ชาร์เตอร์ด (ประเทศไทย) จำกัด (มหาชน) ให้แก่ ธนาคารซิตี้แบงก์ อเมริกาเหนือ (ประเทศไทย) (เอ็น.เอ.) สาขากรุงเทพฯ (ซิตี้แบงก์) / เปิดตัวแอปพลิเคชัน TISCO Guru Plus 
*พ.ศ. 2562 - กลุ่มทิสโก้จัดกิจกรรมพิเศษเนื่องในโอกาสครบรอบ 50 ปี เช่น โครงการ “Friends for Life” เชิญชวนเพื่อนองค์กรพันธมิตร ลูกค้า คู่ค้า และผู้มีจิตศรัทธา สมทบทุนซื้อเครื่องมือแพทย์ให้แก่โรงพยาบาลของรัฐฯ จำนวน 5 แห่ง โดยไม่หักค่าใช้จ่ายใดๆ ทั้งสิ้น เป็นจำนวน 118,999,950 ล้านบาท, จัดนิทรรศการศิลปกรรม “Opportunity Inspired” โดย 12 ศิลปินชั้นนำของไทย เพื่อถ่ายทอดความหมายของคำว่า “โอกาส” และ กิจกรรม “ออมไอดอล” ประกวดผลงานส่งต่อความรู้ทางการเงินสู่ชุมชนจากกิจกรรม “ค่ายการเงิน” / บล.ทิสโก้ได้ยุติความร่วมมือในบริษัทร่วมทุน “บริษัทหลักทรัพย์ที่ปรึกษาการลงทุนดอยซ์ ทิสโก้ จำกัด” 
*พ.ศ. 2563 - บล.ทิสโก้ ประกาศความร่วมมือ (Co-Brand Alliance) กับ Jefferies Hong Kong Limited เพื่อให้บริการที่ปรึกษาการลงทุนแก่นักลงทุนสถาบันของ Jefferies ทั่วโลกที่ต้องการเข้ามาลงทุนในประเทศไทย  
*พ.ศ. 2564 - จัดตั้งโครงการพิเศษ "คืนรถจบหนี้" เร่งช่วยเหลือลูกหนี้เช่าซื้อ-จำนำทะเบียนรถยนต์ของทิสโก้ทั่วประเทศ ที่ได้รับผลกระทบรุนแรงจากโควิด 19 / อัพเกรดแอปพลิเคชัน TISCO Mobile Banking สู่บริการ TISCO My Wealth / กลุ่มทิสโก้ และ บริษัท ไฮเวย์ จำกัด คว้ารางวัลสุดยอดนายจ้างดีเด่น 
*พ.ศ. 2565 - จัดโครงการ "40 ปีแห่งการให้ #ให้ทุกที่คือห้องเรียน" เชิญชวนพันธมิตร ลูกค้า คู่ค้า และประชาชนทั่วไป ระดมทุนทรัพย์จัดซื้ออุปกรณ์การเรียนรู้ในยุคดิจิทัล ส่งมอบให้กับเยาวชนไทยที่ขาดแคลนจำนวน 4,040 คนทั่วประเทศ, ริเริ่ม "ค่ายสมหวัง สร้างโอกาส" มุ่งแก้ปัญหาการเงินในชุมชนอย่างยั่งยืน ด้วยการปั้นนักวางแผนการเงินรุ่นใหม่ พร้อมมอบโอกาสร่วมงานกับสมหวัง เงินสั่งได้, ส่งมอบห้องอุบัติเหตุ - ฉุกเฉิน “ทิสโก้ร่วมใจ 9” มาตรฐาน Emergency Care System ขนาด 1,012 ตารางเมตร แก่โรงพยาบาลบางใหญ่ จ.นนทบุรี, รับรางวัล "แบรนด์ที่มีมูลค่าสูงสุดในหมวดธุรกิจธนาคาร" ต่อเนื่องปีที่ 2 
*พ.ศ. 2566 - รับรางวัล “บริษัทยอดเยี่ยมแห่งปี ประเภทกลุ่มธุรกิจการเงิน” (Best Public Company - Financials Industry) ครั้งที่ 3 ในงาน Money & Banking Awards 2023 / สร้างโอกาสทางการศึกษาแก่เด็กไทยในโครงการทิสโก้ร่วมใจ 12 ด้วยการส่งมอบอาคารเรียน - โรงอาหาร -ห้องคอมพิวเตอร์ - คอมพิวเตอร์ 40 เครื่อง พร้อมครุภัณฑ์ที่ได้มาตรฐานความปลอดภัย ให้แก่ รร.บ้านคลองสิบสาม จ.สระแก้ว

**แหล่งข้อมูลอื่น**
  ธนาคารทิสโก้ จำกัด (มหาชน)
หมวดหมู่:ธนาคารไทย
หมวดหมู่:บริษัทไทยที่ก่อตั้งในปี พ.ศ. 2512